Vin Mariani – SHS
Maallisen ja kirkollisen vallan suosima viiniä ja kokaiinia sisältävä energiajuoma 1800-luvulta.
Kokaviinin synty
”Marianin viini” sai alkunsa Ranskaan navigoituneen korsikalaisen kemisti Angelo Marianin (1838-1914) hengentuotteena 1860-luvun alussa. Luettuaan Paolo Mantegazzan artikkelin kokaiinin vaikutuksista, Mariani huumautui kasvista ja sen kaupallisista mahdollisuuksista.
Herra aloitti puutarhassaan hortonomiset kokeilut siirtäen harrastuneisuutensa myös kyökin puolelle. Viinin etanoli liuotti lehdistä hilpeät hiukkaset antaen juomalle ominaisen bukeen ja hilipatihippaa-vaikutuksen. Mariani kokeili ensimmäistä kertaa terästettyä viiniään masentuneeseen näyttelijättäreen, joka tokeni synkeydestään siinä määrin että kokkelikemistimme lanseerasi vuonna 1863 Vin Marianin – kokapensaan lehdillä höystetyn Bordeaux-viinin.
Amerikan Yhdysvalloissa John S. Pemberton (1831-1888) plagioi Marianin viinistä oman versionsa vuonna 1884. Alunperin juoman nimenä toimi Pembertonin Ranskalainen Kokaviini, ja sitä käytettiin terveysjuomana edistämään sielun ja ruumiin hyvinvointia. Atlantassa vuonna 1885 lävähtäneen kieltolain johdosta Pemberton korvasi juomastaan viinin siirapilla näin kehittäen alkuliman Coca-Colalle. Tämä apteekeissa myytävä terveysjuoma sai piristyksen Etelä-Amerikan pensaikosta ja makunsa kofeiinia sisältävästä kolapähkinöistä. 1800-luvun Coca-Colalla hoidettiin morfiiniriippuvuutta, impotenssia ja älykköjä riivannutta aivoturtajaista.
Kuuluisat sekakäyttäjät
Vin Mariani oli aikansa ehdoton energiajuoma. Yhdessä alkoholin kanssa kokalehden kaksi komponenttia antoivat juojalleen rätväkän psykoaktiivisen potkun. Vin Marianista tulikin hyvin suosittu tehojuoma hektistä, vastuullista ja luovaa elämää viettävien vaikuttajien ja intellektuellien keskuudessa.
Paavi Leo XIII kanniskeli avoimesti Vin Marianilla täytettyä taskumattia kaapunsa mutkassa. Aikalaiskuvausten perusteella tömpsyn jälkeen Leo messusi pyhää sanaa semmoisella posmituksella, että jumalanpalvelus typistyi puoleen entisestä mitastaan. Myös pyöröovia rippikopeissa kokeiltiin etenkin kiivaan pääsiäissesongin aikana. Kustannustehokkuuden nousun myötä Vatikaani palkitsi Angelo Marianin kultamitalilla Leon itsensä jopa toimiessa mannekiinina viinin mainoskampanjassa (kuvassa).
Vin Marianin väitettiin lisäävän terveyttä, voimaa, energiaa ja vitaalisuutta. Kohensipa se myös hampaiden kiiltoa ja suolen toimintaakin. Tämähän sopi ikääntyvällä Englannin kuningatar Viktorialle, joka suositteli juomaa kesteillään muillekin Euroopan kuninkaallisille. Thomas Alva Edison puolestaan arvosti erityisesti Vinin virkistävää vaikutusta – pikkutunneilla Tompalla välähtikin jopa 1 093 patentin verran (joskin osa oli toisten aivoitusten tuloksia).
Liukaskielisistä kirjailijoista kokaviiniä tissuttelivat muun muassa Anatole France, Henrik Ibsen, Émile Zola, Jules Verne, Alexander Dumas, Robert Louis Stephenson ja Sir Arthur Conan Doyle. Myös säveltäjät Massenet, Gounod sekä Fauré raapustivat ylistysviisuja juomalle ja sen keksijälle.
1900-luvulla kokaiinin sivuvaikutusten paljastuessa ja huumausainevastaisen liikkeen voimistuessa kokaiini poistettiin niin viinistä kuin Coca-Colastakin.
Haettu osoitteesta http://shsverkko.com/index.php?title=Vin_Mariani
Luokat: Lääketieteen ihmeitä | Esineet ja asiat | Syömiset ja juomiset | Pöljät ideat | Thaiteilijat | 1800-luku
Sivua on viimeksi muutettu 24. syyskuuta 2015 kello 06.35.